Návrh na schválenie zvýšenia obstarávacej ceny stavby „Prístavba a nadstavba Štátneho ústavu pre kontrolu liečiv v Bratislave“

Uznesenie vlády SR číslo 963/2004 k návrhu rozpočtu verejnej správy na roky 2005 až 2007 v bode C.16. ministrom, predsedom ostatných ústredných orgánov štátnej správy SR a správcom rozpočtových kapitol ukladá zabezpečiť začínanie obstarávania stavieb financovaných z kapitálových výdavkov štátneho rozpočtu a aktualizáciu údajov Registra investícií Ministerstva financií SR podľa postupu uvedeného v prílohe č. 7 citovaného uznesenia. V prílohe č.7 k uzneseniu vlády SR č.963/2004 „Postup pri začínaní obstarávania stavieb financovaných z kapitálových výdavkov štátneho rozpočtu a aktualizácii Registra investícií MF SR v roku 2005“ upravuje v bode 3 nasledovne: Pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien, sa zdôvodnenie zvýšenia ceny predkladá na posúdenie a rozhodnutie vlády; posúdenie a rozhodnutie vlády sa vyžaduje aj v prípadoch zvýšenia obstarávacej ceny z uvedeného dôvodu pri stavbách obstarávaných z individuálneho výdavku.
Priamym investorom stavby „Prístavba a nadstavba Štátneho ústavu pre kontrolu liečiv v Bratislave“ je Štátny ústav pre kontrolu liečiv so sídlom v Bratislave, Kvetná ul.26, ktorý je štátnou rozpočtovou organizáciou v zriaďovateľskej pôsobnosti Ministerstva zdravotníctva SR. Stavba je od počiatku financovaná z individuálneho výdavku.

Základné údaje o schválení začatia stavby a súčasný stav realizácie :

Začatie uvedenej stavby bolo povolené listom Ministerstva financií SR číslo 18032/2002-42 z 2.10.2002 na základe bodu B.2 uznesenia vlády SR č. 1044 z 18.9.2002 k návrhu na schválenie pokračovania projektovej prípravy stavby – prístavba a nadstavba s predpokladanými nákladmi 137,4 mil. Sk v cenovej úrovni roka 2002, ktoré vyplývali z projektu pre územné konanie. Dňa 20.3.2003 vydalo MZ SR na stavbu schvaľovací protokol s obstarávacími nákladmi v cenovej úrovni 2003 vo výške 151,404 mil. Sk, vyplývajúcich z projektu pre stavebné konanie. 
V roku 2002 boli na realizáciu stavby vynaložené kapitálové výdavky štátneho rozpočtu vo výške 3,416 mil. Sk, ktoré boli určené na pokračovanie v projektovej príprave. V roku 2003 bola začatá samotná realizácia stavby a do konca roka 2003 boli čerpané výdavky v čiastke 35,226 mil. Sk.  Pre rok 2004 boli pre uvedenú stavbu z rozpočtu kapitoly MZ SR uvoľnené kapitálové výdavky v objeme 74,01 mil. Sk. S dofinancovaním stavby sa ráta v roku 2005 podľa možností štátneho rozpočtu kapitoly ministerstva zdravotníctva.

	Zmluvná cena na realizáciu stavby podľa zmluvy o dielo č.12/Z/03 zo dňa 20.8.2003 činí 146.847.966,- Sk vrátane DPH.

Zdôvodnenie zvýšenia obstarávacej ceny z dôvodu navyše prác:

Investor v spolupráci s projektantom a zhotoviteľom stavby vypracoval podrobný rozpočet prác navyše a dôvodovú správu, ktorá vysvetľuje potrebu uskutočnenia týchto prác pre plynulý priebeh stavby, dosiahnutie projektovaných parametrov a zblíženie s normami EÚ v záujme dodržania súčasných požiadaviek na certifikácie a prevádzky laboratórneho a technologického traktu s experimentálnym zverincom ako aj u celej stavby.

Hlavnú časť nárastu ceny tvoria navyše práce, ktorých potrebu vyvolali nové podmienky súvisiace so vstupom Slovenskej republiky do Európskej únie. Prehľad je nasledovný : 

•	zmeny technického riešenia počas realizácie z dôvodov technických, nových veteri- nárnych predpisov a predpisov platných v EU, iných predpisov a noriem;
•	nepredvídateľné práce vyplývajúce z postupu prác po odkrytí jestvujúcich konštrukcií, na ktoré bezprostredne naväzuje nadstavba jestvujúceho objektu  – dopočty výmer, zmeny umiestnenia častí technológie a trás vnútorných a vonkajších inžinierskych sietí, výmena niektorých  nefunkčných zariadení pôvodného objektu za nové, zmena spôsobu výkopu a jeho zabezpečenia a zmena zakladania;
•	zmeny rozsahu pôvodne rozpočtovaných prác a dodávok alebo ich zatriedenia – zemné a búracie práce, doplnenie počtu hasiacich zariadení z hľadiska nových predpisov TI a PO, predĺženie rozvodov a prívodov;
•	riešenia v záujme zamedzenia vzniku škôd od nepriaznivého počasia pred zimným obdobím; 
•	postupy súvisiace so zabezpečením nepretržitej prevádzky ŠÚKL a vytvorením podmienok pre výstavbu - dočasné prepojenie starej trafostanice s existujúcou budovou;
•	zohľadnenie požiadaviek budúceho prevádzkovateľa z hygienického a prevádzkového hľadiska;
•	zohľadnenie požiadaviek orgánov požiarnej ochrany, bezpečnosti práce, iných dotknutých orgánov štátnej správy a miestnej samosprávy.

V podkladoch investora bol zohľadnený odpočet nerealizovaných prác z dôvodu racionalizácie, ktorý znížil skutočnú potrebu zvýšenia obstarávacích nákladov stavby.

Zvýšenie obstarávacích nákladov stavby z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien predstavuje čiastku 38.084.505,- Sk vrátane DPH. V uvedenej čiastke sú zapracované vplyvy indexov publikovaných ŠÚ SR za práce už realizované a predpokladané indexy za práce, ktoré je potrebné uskutočniť do termínu ukončenia stavby (koniec roka 2005), ako aj súvisiace zvýšenie nákladov na stavebný dozor. 

Zmeny a práce navyše v CÚ 3. Q. 2003				 32.267.555  Sk  
   v tom :                                                                                                       
     	SO 01 – Nadstavba laboratórneho traktu 			   7.483.144  Sk
		SO 02 – Trafostanica					  	      739.018  Sk
		SO 03 – Asanácia						   6.167.466  Sk
		SO 04 – Príprava územia					      455.514  Sk
		SO 05 – Prístavba					             15.616.054  Sk
		SO 07								          3.557  Sk
		SO 08								        22.806  Sk
		TS 01								      977.445  Sk
		Existujúci objekt						      802.551  Sk

 Rekapitulácia upravených obstarávacích nákladov stavby  :

1. Projektová príprava a autorský dozor					   7.979.670  Sk
v tom :
•	Zmluvné náklady za vypracovanie štúdie a projektovej dokumentácie
(PD)						    			   7.108.000  Sk
•	Pôvodné zmluvné náklady za autorský dozor 				      847.020  Sk
•	Nárast pôvodných zmluvných nákladov za AD
z dôvodu zmeny sadzby DPH k 1.1.2004				       24.650  Sk

2. Inžinierska činnosť a stavebný dozor					   5.097.959  Sk
v tom :
•	Zmluvné náklady z mandátnej zmluvy na inžiniersku činnosť
a stavebný dozor (IČ a SD)						    3.733.138  Sk
•	Dodatok k MZ na IČ a SD v nadväznosti na navyše práce		    1.364.821  Sk

3. Realizácia stavby						                       199.936.437  Sk
v tom :
•	Pôvodná cena podľa ZOD na realizáciu stavby			146.847.966  Sk
•	Dodatok k ZoD č.1 – odpočet za nerealizované práce		    -  445.653 Sk 
•	Nárast pôvodných zmluvných nákladov na realizáciu diela
z dôvodu precenenia podľa štatistických indexov	 	              13.177.235  Sk
•	Dodatok k ZOD na realizáciu – zmeny a navyše práce
v CÚ 3.Q 2003								  32.267.555  Sk
•	Nárast nákladov na navyše práce uplatnením 
štatistických indexov							    4.452.129  Sk
•	Nárast pôvodných zmluvných nákladov na realizáciu diela
z dôvodu zmeny sadzby DPH k 1.1.2004		                           3.637.205  Sk
––––––––––––––––––––––––––––––––––––––––––––––––––––––––––––––––––––––
Upravené obstarávacie náklady stavby spolu :		                       213.014.066  Sk
zaokrúhlene : 					                              213 mil. Sk

navŕšenie celkových nákladov stavby voči 137,4 mil. Sk v cenovej úrovni roka 2002
schválených uznesením vlády SR č. 1044 z 18.9.2002			      75,6 mil. Sk

Záver
	Dobudovaním komplexu objektov Štátneho ústavu pre kontrolu liečiv v Bratislave na Kvetnej ulici sa vytvoria podmienky pre plnenie náročných úloh vyplývajúcich z postavenia ústavu pri zohľadnení nových podmienok po rozdelení federácie, ako aj po prijatí Slovenskej republiky do EÚ v oblasti registrácie liekov, dohľadu nad liekmi, klinického skúšania liekov, kontroly liekov, kontroly reklamy na lieky, sledovania nežiaducich účinkov liekov, inšpekcie, správnej výrobnej praxe, správnej veľkodistribučnej praxe, správnej lekárenskej praxe, správnej klinickej praxe a správnej laboratórnej praxe v súlade s príslušnou legislatívou Európskej únie. Zároveň sa splnia požiadavky Európskej únie na vybudovanie administratívnych kapacít v negociačnej kapitole č.1 „Slobodný pohyb tovaru v oblasti humánnych liekov a zdravotníckych pomôcok“.